Hraško, Igor, poslanec NR SR (2015-05-20):
Ďakujem pekne za slovo. Kolegyne, kolegovia, môj návrh zákona opätovne zavádza možnosť výberu nasporených finančných prostriedkov z vkladných knižiek na doručiteľa s prihliadnutím na to, že právo na výplatu zostatku zrušeného vkladu možno uplatniť v novej lehote, teda až do 31. 12. 2016, ktorá je v zmysle § 101 Občianskeho zákonníka premlčacou lehotou. Stretli sme sa v praxi s tým, že najmä zo strany bánk nebolo poriadne vysvetlené svojim klientom a teda sporiteľom, aké možnosti majú a dokedy si môžu alebo teda musia vyčerpať svoje finančné prostriedky z takýchto vkladných knižiek. Napísali nám teda o tom niektorí ľudia, ktorí najmä starších rodičov, ktorí majú ešte takýto starý typ vkladných knižiek a že boli v podstate svojím spôsobom zavedení pracovníkmi bánk. Možno z nevedomosti, možno úmyselne, ktovie, ťažko hodnotiť. V každom prípade tých prostriedkov na týchto vkladných knižkách je ešte veľmi veľa. Už nie teda na vkladných knižkách, pretože po platnosti zákona prepadli v prospech štátu a predpokladám, že sú vedené na osobitnom účte. Návrh zákona je teda nadviazaním na v minulosti už existujúcu právnu úpravu, ktorá bola nevyhnutná pri procese zrušenia vkladných knižiek na doručiteľa. Hoci boli vkladné knižky na doručiteľa zrušené ku dňu 31. 12. 2003, aj po desiatich rokoch, kedy bolo sporiteľom umožnené vybrať si svoje nasporené finančné prostriedky, ostalo na vkladných knižkách na doručiteľa ešte približne 25 mil. eur. Dvadsaťpäť miliónov, to je naozaj dosť. Uvedené množstvo neprevzatých a v súčasnosti už aj prepadnutých finančných prostriedkov, ktoré ostali na vkladných knižkách na doručiteľa aj po uplynutí zákonných lehôt, je dôsledkom niekoľkých faktorov. Okrem nevedomosti občanov to mnohokrát bola aj už spomínaná nevedomosť či neodbornosť, či neochota a laxný prístup finančných inštitúcií, v tomto prípade bánk, v upozorňovaní svojich klientov na potrebu vybratia si finančných prostriedkov zo svojich vkladných knižiek, samozrejme na doručiteľa. S odstupom času možno konštatovať, že ani jedno upozornenie v jednom denníku s celoštátnou pôsobnosťou nebolo postačujúce. Vzhľadom na relatívne veľké množstvo neprevzatých finančných prostriedkov z vkladných knižiek na doručiteľa sa väčší dôraz kladie aj na informovanie verejnosti o danej možnosti, a to aj prostredníctvom Rozhlasu a televízie Slovenska, teda verejnoprávneho rozhlasu a televízie. Návrh zákona nemá a teda má mierne negatívny vplyv na rozpočet verejnej správy. Nemá vplyv na životné prostredie, ani na podnikateľskú sféru. Pozitívne však vplýva návrh zákona, alebo teda možno predpokladať, na oblasť informatizácie spoločnosti, no najmä v oblasti sociálnych vplyvov, a to najmä na hospodárenie obyvateľstva. Čo sa týka negatívneho vplyvu na rozpočet verejnej správy, tak vzhľadom na to, že finančné prostriedky pôvodne uložené na týchto vkladných knižkách v bankách na doručiteľa sa z finančných inštitúcií presunuli na Ministerstvo financií Slovenskej republiky, alebo teda prepadli v prospech štátu, ak si ich do 31. 12. 2013 neprevzali ich majitelia. Negatívny dopad na štátny rozpočet spočíva v tom, že vyplácanie doposiaľ neprevzatých finančných prostriedkov z vkladných knižiek na doručiteľa sa bude realizovať z prostriedkov štátneho rozpočtu, kde už sa momentálne tieto finančné prostriedky nachádzajú. V tejto súvislosti však treba poznamenať, že ide o finančné prostriedky, ktoré štát pravdepodobne drží na osobitnom účte a neboli ešte použité na konkrétne účely v zmysle zákona o štátnom rozpočte, a preto by ich vyplatenie majiteľom vkladných knižiek nemalo byť problematické a nemuselo by mať ani negatívny dopad na štátny rozpočet v podobe dodatočných výdavkov. Keďže to bolo pravdepodobne započítané ako mimoriadny vklad alebo mimoriadny príjem, tak malo by to byť potom odpočítané z tejto položky a nemalo by to mať konkrétne negatívny vplyv. Zavedenie možnosti opätovného uplatnenia si nároku na finančné prostriedky nasporené na vkladných knižkách na doručiteľa bude mať ale bezpochyby značný pozitívny vplyv na hospodárenie dotknutých obyvateľov a hlavne teda domácností. Ešte raz opakujem, jedná sa o 25 mil. eur, čo si myslím, že môže naozaj pomôcť veľa domácnostiam a mnohé z nich ani možno nevedia, že takéto vkladné knižky na doručiteľa ešte doma majú. Ďakujem pekne.